“Markaziy Osiyo + Yaponiya” dialogi mamlakatlari kengashi Bishkekda o‘tkaziladi

Shu yilning 22-oktabr kuni O‘zbekiston Respublikasi Tashqi ishlar vazirligi delegatsiyasi Bishkekda bo‘lib o‘tadigan “Markaziy Osiyo + Yaponiya” dialogiga a’zo davlatlar yuqori mansabdor shaxslari (YuMSh) 7-kengashida ishtirok etadi. Bu haqda vazirlik matbuot xizmati ma’lum qildi.

 Bishkek. Foto © pages.kiva.org
Dialog YuMSh ishida Qirg‘iziston, Qozog‘iston, Tojikiston, Turkmaniston, O‘zbekiston va Yaponiya ishtirok etadi.
Kengashda savdo-iqtisodiy, ekologik, qishloq xo‘jaligi va sayyohlik sohalarida hamkorlik istiqbollarini muhokama qilish hamda hududiy xavfsizlik masalalari bo‘yicha fikr almashish ko‘zda tutilgan.
Dialog faoliyatida Markaziy Osioy davlatlari va Yaponiya o‘rtasidagi hamkorlikning beshta asosiy yo‘nalishlari aniqlangan. Bular siyosiy dialog, hudud ichidagi hamkorlik, tadbirkorlikni qo‘llab-quvvatlash, intellektual dialog, madaniy va gumanitar dialog.
Ta’kidlash joiz, 2004-yilda Yaponiya Markaziy Osiyo mamlakatlari bilan yanada yaqin aloqalarni kengaytirish va mustahkamlash, hududiy hamkorlikni rivojlantirish maqsadida yangi shakldagi hamkorlik — “Markaziy Osiyo + Yaponiya” dialogini tashkil etish tashabbusi bilan chiqqan edi.